राहुल के आरोप गलत, निराधार : बसपा  
बसपा ने कहा कि कांग्रेस पार्टी द्वारा घिनौनी और घटिया राजनीति कर किसानों को गुमराह किया जा रहा है।
बहुजन समाज पार्टी ने कांग्रेस महासचिव राहुल गांधी द्वारा मंगलवार को प्रधानमंत्री से मिलकर भट्टा पारसौल गांव की घटना के संबंध में की गई जानकारियों को पूरी तरह भ्रामक और असत्य बताते हुए इसको राजनीतिक ड्रामेबाजी बताया।  पार्टी प्रवक्ता द्वारा कहा गया है कि भट्टा पारसौल गांव की घटना के दौरान लोगों की बड़ी संख्या में हुई हत्या तथा महिलाओं से बलात्कार होने के संबंध में कांग्रेस पार्टी द्वारा लगाए गया आरोप पूरी तरह झूठा, गलत व निराधार हैं। उन्होंने कहा कि कांग्रेस पार्टी द्वारा घिनौनी और घटिया राजनीति कर किसानों को गुमराह किया जा रहा है क्योंकि भट्टा पारसौल की घटना का किसानों की जमीन के अधिग्रहण से कोई लेना-देना नहीं है।  प्रवक्ता ने कहा कि राजनैतिक षड्यंत्र के तहत कुछ विरोधी राजनीतिक दलों ने कतिपय अराजक तत्वों को अवैध हथियार आदि देकर इन्हें किसानों की आड़ में भट्टा पारसौल में कानून-व्यवस्था को खराब करने के लिए उकसा कर इस घटना को अंजाम दिया। उन्होंने कहा कि भट्टा पारसौल गांव में जो दु:खद घटना घटी, उसमें अराजक तत्वों द्वारा की गई गोली-बारी और पथराव से दो पुलिस कर्मी मारे गए तथा कई पुलिस कर्मी बुरी तरह घायल हुए। इसके अलावा जिलाधिकारी व वरिष्ठ पुलिस अधीक्षक भी घायल हुए तथा उकसाए गए कुछ किसान भी मरे व जख्मी हुए जिसका प्रदेश सरकार को काफी दु:ख है।